<classify> RAIS John Magufuli amefanya ziara ya kushtukiza katika mradi wa ujenzi wa nyumba za makazi ya askari Magereza wa Gereza la Ukonga jijini Dar es Salaam na kuagiza mradi huo ukabidhiwe kwa Jeshi la Ulinzi la Wananchi Tanzania JWTZ.Rais Magufuli ametoa maagizo hayo baada ya kubaini Wakala wa Majengo Tanzania TBA imeshindwa kutekeleza mradi huo kwa wakati, licha ya serikali kutoa Sh bilioni 10 za ujenzi.Ametaka wataalamu wa TBA waliokuwa wakisimamia mradi huo pamoja na askari Magereza waondoke na kuwapisha JWTZ.Kwa hiyo hapa nisimuone mtu wa TBA, nisimuone mtu wa Magereza kuja kusimamia, muwaache Jeshi la Wananchi wafanye kazi zao, siku watakapokuja kunikabidhi na mimi nitawakabidhi Magereza, kwa hiyo watu wa TBA kuanzia leo nimewafukuza hapa, alisema Rais Magufuli, kwa mujibu wa taarifa ya Ikulu.Rais Magufuli alielezea kutoridhishwa na utendaji kazi wa TBA katika mradi huo ambao ulianza zaidi ya miaka miwili iliyopita kwa kushirikisha Jeshi la Magereza ambalo lilikuwa linaisaidia TBA katika kazi za ujenzi, na ametaka TBA na Jeshi la Magereza wabadilike katika utekelezaji wa majukumu yao.Nataka kila mlipo watu wa Magereza mfanye kazi, msimamie watu, kama ni ngombe muwafuge vizuri wazalishe vizuri hadi muuze mazao nje, kama ni kilimo mlime kwelikweli, muwe ni jeshi la kuzalisha, hii ni aibu kuleta jeshi jingine la wananchi kuja kuwajengea nyumba ninyi, wakati nyumba mnakaa ninyi, mlitakiwa muwe mmeshapanga mkakati kwamba TBA wamesuasua, ngoja tufyatue matofali, tuanze kujenga, amesisitiza Rais Magufuli.Mkuu wa Utawala wa Jeshi la Kujenga Taifa JKT, Kanali Charles Mbuge alisema JKT itakamilisha ujenzi huo ndani ya kipindi cha miezi miwili na nusu kuanzia kesho na kwamba kazi zitafanywa usiku na mchana.Aidha, Rais Magufuli ameitaka TBA kutoa maelezo ya namna fedha zilizotolewa na serikali kiasi cha Sh bilioni 10 zilivyotumika, na ameonya kuwa endapo itabainika matumizi ya fedha hizo hayaendani na kazi zilizofanyika, hatua kali zitachukuliwa.Katika mradi huo, ujenzi wa majengo 12 ya makazi ya askari Magereza yaliyopangwa kuwa na ghorofa nne kila moja ulioanza Desemba 2016 umefikia asilimia 45 tu na unaendelea kwa kusuasua.Katika hatua nyingine, Rais Magufuli amefanya ziara katika mradi wa ujenzi wa majengo ya makazi wa Magomeni Kota jijini Dar es Salaam na kuelezea kusikitishwa na hali ya kusuasua kwa ujenzi huo ulioanza Aprili 2017. Rais Magufuli ameshuhudia ujenzi wa majengo yenye ghorofa tatu ukiwa umefikia asilimia 36 na kazi za ujenzi zikiwa zimesimama kwa muda usiojulikana.Mmoja wa wananchi wanaosubiri kukamilika kwa ujenzi wa nyumba hizo, Mzee Omary Mpimbila alimueleza Rais Magufuli kuwa wamekuwa wakifanya juhudi za kufuatilia hatma ya majengo hayo kutoka TBA na Wizara ya Ujenzi, Uchukuzi na Mawasiliano, lakini mpaka sasa hawajapatiwa majibu ya sababu za kutelekezwa kwake. Rais Magufuli ameahidi kuchukua hatua za haraka kuhakikisha ujenzi huo unaendelea na wakazi wa Magomeni Kota wanapatiwa makazi kama walivyoahidiwa.  <topic>: kitaifa 